C 264/6
—
RO
Jurnalul Oficial al Uniunii Europene
27.7.2023
Implicarea nivelului de guvernanță regional și local
Expresia „gândiți la nivel mondial, acționați la nivel local” devine din ce în ce mai importantă atunci când se discută strategiile și planurile de adaptare la schimbările climatice.
Administrațiile locale și regionale sunt factori-cheie ai adaptării, deoarece multe intervenții de adaptare la schimbările climatice au loc la nivel local și regional și, prin urmare, depind de condițiile specifice contextului.
Autoritățile locale au un rol esențial în promovarea implicării publice și a acțiunilor locale, întrucât acestea informează cetățenii cu privire la beneficiile adaptării la schimbările climatice pentru regiunea lor.
De asemenea, administrațiile locale dispun de multe informații esențiale cu privire la potențialele măsuri localizate de adaptare la schimbările climatice care sunt viabile în zona lor.
Prin urmare, grupul operativ interdepartamental pentru adaptare ar trebui să asigure schimburi semnificative cu autoritățile subnaționale pentru a include expertiza acestora în elaborarea politicilor de adaptare și pentru a sprijini activitățile regionale/locale în conformitate cu politica națională de adaptare.
Ar trebui să se acorde o atenție deosebită modalităților de implicare a nivelului regional și local de guvernanță.
De exemplu, adresându-se asociațiilor regionale sau rețelelor interregionale ale administrațiilor locale, cum ar fi Convenția primarilor, în cadrul cărora peste 11 000 de autorități locale și regionale, reprezentând 341 de milioane de persoane, își pregătesc comunitățile cu privire la modul în care să trăiască pentru a face față consecințelor schimbărilor climatice.
—
Identificarea și implicarea părților interesate
Schimbările climatice vor genera incertitudine și impact în întreaga societate, subliniind importanța pentru grupul operativ interdepartamental de a identifica toate grupurile relevante de părți interesate, inclusiv partenerii sociali și organizațiile societății civile, a căror implicare este necesară pentru a crea măsuri solide de adaptare la schimbările climatice.
Participarea părților interesate va spori calitatea procesului decizional pentru adaptarea la schimbările climatice prin asigurarea asumării procesului de către părțile interesate.
La rândul său, acest lucru va îmbunătăți calitatea generală a unei strategii sau a unui plan de adaptare la schimbările climatice creat de grupul operativ interdepar­ tamental.
Procesul de identificare a grupurilor de părți interesate poate fi sprijinit prin diferențierea între două grupuri de părți interesate – agenții schimbării și cei potențial afectați de schimbările climatice: — Un grup de părți interesate este reprezentat de posibili agenți ai schimbării care pot contribui la eforturile administrațiilor naționale și/sau regionale/locale prin furnizarea de informații, resurse sau capacități suplimentare.
Părțile interesate care s-ar încadra în această categorie sunt institutele de cercetare care furnizează sau consolidează baze de cunoștințe privind adaptarea la schimbările climatice, sectorul privat care furnizează informații valoroase privind o mai bună ajustare a politicilor de adaptare sau prin furnizarea de finanțare, actorii transfrontalieri care oferă o mai bună înțelegere a teritoriilor transfrontaliere și a regiunilor de frontieră, precum și organizațiile neguvernamentale, în special organizațiile locale ale societății civile, care contribuie la o mai bună înțelegere a teritoriilor, la punerea în aplicare a măsurilor de adaptare și la comunicarea nevoii de adaptare la schimbările climatice pentru a facilita schimbările la nivel local și regional. — Un alt grup de părți interesate care trebuie incluse în procesul de adaptare la schimbările climatice este reprezentat de cele cu o probabilitate ridicată de a fi afectate de schimbările climatice.
Acestea sunt în cea mai mare parte comunități vulnerabile (inclusiv, dar fără a se limita la, persoanele expuse riscului de sărăcie și de excluziune socială, persoanele cu handicap, persoanele în vârstă și cele cu afecțiuni preexistente, femeile însărcinate, persoanele strămutate, lucrătorii marginalizați din punct de vedere social, lucrătorii expuși și copiii) sau susținătorii și grupurile de interese care reprezintă aceste comunități vulnerabile care altfel ar fi excluse din procesul de participare.
Expunerea inegală și vulnerabilitatea diferitelor regiuni și grupuri socioeconomice la consecințele schimbărilor climatice face și mai dramatice inegalitățile și vulnerabilitățile preexistente.
Prin urmare, este esențial să se asigure o tranziție justă care să reducă sarcina inegală a riscului climatic și să asigure o distribuție echitabilă a beneficiilor adaptării.
Separarea conceptuală a acestor două grupuri de părți interesate are scopul de a asigura o acoperire completă din unghiurile necesare, dar suprapunerea dintre acestea ar trebui recunoscută și valorificată.
Cu alte cuvinte, persoanele deosebit de vulnerabile la schimbările climatice pot fi, de asemenea, posibili agenți ai schimbării, chiar dacă, în anumite privințe, resursele lor sunt limitate.
Acestea pot dispune chiar de resurse, cele mai evidente fiind informațiile despre modul în care sunt experimentate vulnerabilitățile la schimbările climatice și despre eficacitatea probabilă a intervențiilor, care sunt mai puțin accesibile celor care nu se află în poziția lor.
În plus, diferențele de gen la nivelul comportamentelor și atitudinilor în ceea ce privește schimbările climatice (5) subliniază, de asemenea, necesitatea de a asigura o participare echilibrată a bărbaților și femeilor la procesul decizional și la punerea în aplicare.
Copiii nu sunt incluși în mod obișnuit în procesul decizional public, însă dreptul lor de a participa la acesta în toate aspectele care le afectează viața este, de fapt, un principiu (5) De exemplu, literatura de specialitate sugerează că bărbații tind să fie mai puțin preocupați decât femeile de schimbările climatice atunci când țările sunt mai bogate.
A se vedea, de exemplu, Bush și Clayton (2023).